Astha Brata inggih punika salah satunggaling konsèp kapemimpinan Jawa. Kanthi ètimologi, astha tegesipun wolu lan brata tegesipun laku utawi kawajiban. Pramila, Astha Brata saged ateges wolung kawajiban ingkang kedah dipunlampahi dening satunggaling raja utawi pemimpin. Wonten salebeting jagad pawayangan Astha Brata dipunwejangaken, inggih punika (1) Prabu Ramawijaya dhumateng rayi kuwalonipun ingkang asma Raden Barata, (2) Prabu Rama Wijaya dhumateng Gunawan Wibisana, lan (3) Begawan Kesawasidi (sayektosipun Prabu Kresna) dhumateng Arjuna. Menawi dipunmangertosi, tigang tokoh ingkang maringi pamejangan sejatinipun inggih punika panjelman Bathara Wisnu. 